ઈન્સિયા અથવા ઈન્સુનું જીવનમાં એકમાત્ર ડ્રીમ છેઃ સિંગર બનવું. આ એટલા માટે શક્ય નથી કેમ કે એનો રૂઢિચુસ્ત, ફાટેલ પિયાલાનો, ઍબ્યુઝિવ અબ્બા (રાજ અર્જુન) સતત એને કન્ટ્રોલ કરે છે, વાતે વાતે પત્નીને ફટકારે છે… સદા સપોર્ટિવ માતા ઉપરાંત ઈન્સુનું વિશ્વ છેઃ સાથે રહેતાં બડી આપા, નાનો ભાઈ, સ્કૂલ-ફ્રેન્ડ ચિંતન (તીર્થ શર્મા) અને ગિટાર છે. પોતાની અંદર ભરેલી ઠાંસોઠાંસ ટેલન્ટને સંગીતપ્રેમી સમક્ષ મૂકવાનો ઈન્સુને એક રસ્તો જડે છેઃ એ બુરખો પહેરીને, ઘરમાં એક મ્યુઝિક વિડિયો બનાવી યુટ્યૂબ પર, પોતાની ચેનલ ‘સિક્રેટ સુપરસ્ટાર’ પર અપલોડ કરે છે અને… ચોતરફ જોરદાર ચર્ચા જામે છે. કરોડો ચાહક એ વિડિયો જુવે છે, અમિતાભ બચ્ચન જેવી અનેક સેલિબ્રિટી વિડિયોની લિન્ક ટ્વિટ કરે છે. ફેસબુક, ટ્વિટર પર સતત એની ચર્ચા ચાલે છેઃ કોણ છે આ ટીનેજ સેન્સેશન? શા માટે એણે ઓળખ છુપાવી છે? જાણીતો સંગીતકાર શક્તિ કુમાર (આમીર ખાન) એને પોતાની ફિલ્મમાં ગાવા આમંત્રણ આપે છે. ઈન્સિયા ચોરીછૂપી મુંબઈ જઈને ગીત રેકર્ડ કરે છે અને…